S p r á v a
o výkone práv akcionára v akciových spoločnostiach so 100 % majetkovou účasťou štátu v pôsobnosti Ministerstva financií Slovenskej republiky

Úvod

V pôsobnosti Ministerstva financií SR k 31.12.2008 boli tri akciové spoločnosti so  100 % majetkovou účasťou štátu:

-  Slovenská konsolidačná, a.s.
-  Slovenská záručná a rozvojová banka, a.s.
-  TIPOS, národná lotériová spoločnosť, a.s.

	Ministerstvo financií SR v uvedených akciových spoločnostiach vykonáva práva jediného akcionára, ktorým je Slovenská republika a vykonáva tak pôsobnosť valného zhromaždenia, najvyššieho orgánu spoločnosti.

Celkový majetkový vklad štátu do základného imania akciových spoločností so 100 % majetkovou účasťou štátu v pôsobnosti Ministerstva financií SR k 31.12.2008 tvoria:

a)	listinná hromadná akcia Slovenskej konsolidačnej, a. s. v menovitej hodnote 50 009 160,- Sk, ktorú tvorilo 1 660 ks akcií v menovitej hodnote 1 akcie 30 126,- Sk,

b)	zaknihované akcie Slovenskej záručnej a rozvojovej banky, a.s. na meno v počte 2 640 kusov v menovitej hodnote 1 akcie 1 000 000,- Sk, t.j. v celkovej menovitej hodnote 2 640 000 000,- Sk,

c)	zaknihované akcie TIPOS, n. l. s., a. s. na meno v počte 11 kusov, menovitá hodnota 1 akcie je 1 000 000,- Sk.

1. Základné informácie o spoločnostiach v pôsobnosti MF SR so 100 %  majetkovou účasťou štátu

1.1.  Slovenská konsolidačná, a. s.

Spoločnosť Slovenská konsolidačná, a.s. bola založená zakladateľskou listinou zo dňa 26.10.1999. Spoločnosť od svojho založenia prešla viacerými zmenami. Na základe zmlúv o bezodplatnom prevode listinných cenných papierov darovaním od bánk, ktoré tvorili akcionársku štruktúru tejto spoločnosti, sa štát zastúpený Ministerstvom financií SR stal 100%-ným akcionárom tejto spoločnosti. V roku 2002 Slovenská konsolidačná, a. s. prevzala celú Konsolidačnú banku Bratislava, š. p. ú., ktorú Ministerstvo financií SR zrušilo bez likvidácie. Základné imanie spoločnosti k 31.12.2008 predstavovalo 50 009 160,- Sk.

Spoločnosť je zapísaná v Obchodnom registri Okresného súdu Bratislava I. zápisom zo dňa 10.11.1999 v oddieli SA vložka č. 2257/B, IČO: 35776005. Spoločnosť nemá organizačnú zložku v zahraničí.

1. 2.  Slovenská  záručná a rozvojová banka, a.s.

Banka ako akciová spoločnosť bola založená osobitným rozhodnutím Ministerstva financií SR, zakladateľa Slovenskej záručnej a rozvojovej banky, š. p. ú., zo dňa 27.6.2002, číslo 2765/2002-KM, vydaným podľa § 121 zákona č. 483/2001 Z. z. o bankách a o zmene a doplnení niektorých zákonov, o premene spoločnosti Slovenská záručná a rozvojová banka, štátny peňažný ústav na ”Slovenská záručná a rozvojová banka, a. s.” (rozhodnutie nahrádza zakladateľskú listinu).

	Slovenská záručná a rozvojová banka, a. s. ako špecializovaná banková inštitúcia, zabezpečuje podporu malého a stredného podnikania. Uskutočňovaním svojich aktivít realizuje zámery vlády SR v oblasti podpory malého a stredného podnikania, ako aj ďalšie národohospodárske ciele. Banka zohráva významnú úlohu v bankovom systéme a systéme mechanizmov  a nástrojov štátu.

	Základné imanie spoločnosti k 31.12.2008 predstavovalo 2 640 000 000,- Sk

	Spoločnosť je zapísaná v Obchodnom registri Okresného súdu Bratislava I. v oddieli SA vložka č. 3010/B, IČO: 00 682 420. 

1.3.  TIPOS, národná lotériová spoločnosť, a. s.

	Spoločnosť TIPOS, národná lotériová spoločnosť, a. s. ako akciová spoločnosť bola založená zakladateľskou zmluvou uzatvorenou dňa 11.12.1992 podľa ustanovení § 162, § 163 a § 172 zákona č. 513/1991 Zb. Obchodný zákonník v znení neskorších predpisov. Spoločnosť začala svoju činnosť 1.1.1993 a je zapísaná v Obchodnom registri Okresného súdu Bratislava I. zápisom zo dňa 28.1.1993, v oddieli Sa vložka č. 499/B. Zakladajúcimi akcionármi boli Ministerstvo financií SR, Ministerstvo školstva a vedy SR, Ministerstvo kultúry SR a Slovenské združenie telesnej kultúry. Na valnom zhromaždení spoločnosti dňa 26.8.1994, po dohode akcionárov došlo k prevodu akcií spoločnosti na štát, zastúpený akcionárom Ministerstvom financií SR. Od 1.9.1994 je spoločnosť  TIPOS, národná lotériová spoločnosť, a. s. akciovou spoločnosťou s jediným 100 % akcionárom, ktorým je štát zastúpený Ministerstvom financií SR.

	Hlavným predmetom podnikania spoločnosti ku dňu 31.12.2008 bolo prevádzkovanie lotérií a iných podobných hier podľa zákona č. 171/2005 Zb. o lotériách a iných podobných hrách v znení neskorších predpisov. 

	Majetkovú účasť v spoločnostiach prevádzkujúcich kasína získal TIPOS, národná lotériová spoločnosť, a. s. v roku 1996 zlúčením so spoločnosťou CAS – LOT, a. s. na základe rozhodnutia akcionára, ktorým v oboch spoločnostiach bolo Ministerstvo financií SR. 
Základné imanie spoločnosti k 31.12.2008 predstavovalo 11 000 000,- Sk.

2. Informácia o výkone akcionárskych práv

2.1. Slovenská konsolidačná, a. s.

Dňa 12.6.2009 sa konalo riadne valné zhromaždenie spoločnosti Slovenská konsolidačná, a.s. (ďalej  aj ako „SK, a. s.“) v sídle spoločnosti. Valné zhromaždenie zvolalo predstavenstvo Slovenskej konsolidačnej, a.s. v zmysle § 184 ods. 2 Obchodného zákonníka a ustanovení čl. 7 bod 2 stanov spoločnosti.
 
Hlavnými bodmi programu predmetného valného zhromaždenia boli:

1.	výročná správa spoločnosti SK, a.s. za rok 2008
2.	schválenie riadnej účtovnej závierky spoločnosti SK, a.s. k 31.12.2008, správa nezávislého audítora o overení ročnej účtovnej závierky a hospodárenia spoločnosti
3.	správa o činnosti Dozornej rady spoločnosti za rok 2008
4.	návrh podnikateľského plánu spoločnosti na rok 2009

2.1.1. Výročná správa spoločnosti SK, a.s. za rok 2008

Valné zhromaždenie schválilo "Výročnú správu SK, a.s. za rok 2008“. Výročná správa obsahuje základné informácie  o spoločnosti, charakteristiku činnosti spoločnosti, výsledky hospodárenia v roku 2008 /analýza hospodárenia spoločnosti a výsledok hospodárenia, štruktúra majetku a zdroje jeho krytia, prehľad peňažných tokov - CASH FLOW, finančné investície a krátkodobé cenné papiere/, systém vnútornej kontroly v SK, a. s., zloženie orgánov spoločnosti, informácie zverejňované v súlade so stanovami SK, a.  s. /informácia o prevode majetku, informácia o úveroch a pôžičkách, informácia o odmenách za výkon funkcie v predstavenstve a dozornej rade/, informácie o udalostiach osobitného významu a informácie o predpokladanom vývoji činnosti SK, a. s..

Charakteristika činnosti spoločnosti v roku 2008

	V roku 2008 bolo prioritnou činnosťou Slovenskej konsolidačnej, a. s. príprava procesu postúpenia pohľadávok voči dlžníkom v konkurze a v likvidácii zo Sociálnej poisťovne, a.s. do Slovenskej konsolidačnej, a. s. Postupovanie týchto pohľadávok tak, ako to bolo uložené citovaným uznesením vlády SR, bolo Slovenskej konsolidačnej, a. s. umožnené až po účinnosti legislatívnej zmeny zákona č. 461/2003 Z. z. o sociálnom poistení v znení neskorších predpisov. 
	
	Súčasne s týmto procesom prebiehali rokovania o postupovaní pohľadávok 
zo Všeobecnej zdravotnej poisťovne, a. s. a Spoločnej zdravotnej poisťovne, a. s., ktoré sa z dôvodu nesúhlasného stanoviska ich predstaviteľov neuskutočnilo. Slovenská konsolidačná, a. s. riešila tiež postupovanie colných pohľadávok, avšak pre nízky počet pohľadávok voči dlžníkom v konkurze a v likvidácii, ktoré by boli predmetom postúpenia do Slovenskej konsolidačnej, a. s., bol z dôvodu efektívnosti celý proces presunutý na rok 2009. V súvislosti s postupovaním pohľadávok Slovenská konsolidačná, a. s. iniciovala zmenu zákona č. 278/1993 Z. z. o správe majetku štátu, ktorá však doteraz nebola schválená. Postúpenie pohľadávok, ktoré spravuje rezort Ministerstva vnútra SR, umožnila novela zákona o priestupkoch, podľa ktorej existuje možnosť odplatného postúpenia pohľadávok, ktoré vznikli nezaplatením splatnej pokuty uloženej v priestupkovom konaní, na našu spoločnosť. 

	V mesiaci máj 2008 Slovenská konsolidačná, a. s. uzavrela zmluvu o postúpení pohľadávok so Sociálnou poisťovňou, a. s., na základe ktorej prevzala pohľadávky voči 1 648 dlžníkom v konkurze a v likvidácii v nominálnej hodnote cca 15,3 mld. Sk. Následne spracovala 1 223 dvojstranných oznámení o postúpení pohľadávok vrátane potrebných príloh a doručila ich na krajské konkurzné súdy. Aktualizácia údajov ku dňu účinnosti postúpenia bola predmetom dodatku č. 1 k Zmluve o postúpení pohľadávok, ktorý bol uzavretý v priebehu mesiaca júl 2008. 

	V mesiaci máj 2008 bol uzavretý dodatok ku všetkým zmluvám o postúpení daňových pohľadávok, uzavretých medzi SK, a. s. a Daňovým riaditeľstvom SR v rokoch 2004-2006, ktorým bola upravená odplata za postúpenie daňových pohľadávok v súlade s rozhodnutím MF SR ako jediného akcionára.

	V rovnakom období roka 2008 boli uzavreté dodatky k zmluvám o postúpení pohľadávok medzi Slovenskou konsolidačnou, a. s. a SZRB, a. s. (za roky 2004, 2005, 2006), ktorými sa upravila odplata za postúpenie pohľadávok v zmysle uzavretých zmlúv o postúpení pohľadávok.

	V mesiaci jún 2008 bola s Daňovým riaditeľstvom SR uzavretá ďalšia zmluva o postúpení daňových pohľadávok, na základe ktorej bola prevzatá dokumentácia k 12 249 pohľadávkam voči dlžníkom v konkurze v nominálnej hodnote cca1,9 mld. Sk a následne bolo spracovaných a zaslaných na krajské konkurzné súdy 649 dvojstranných oznámení o postúpení pohľadávok vrátane potrebných príloh.

	V mesiaci december 2008 Slovenská konsolidačná, a. s. uzavrela Dohodu o neplatne postúpených pohľadávkach z colných úradov, ako aj dodatky k zmluvám o postúpení pohľadávok, ktoré boli uzatvorené v rokoch 2005-2006. Predmetom dohody bolo usporiadanie vzájomných vzťahov zmluvných strán vyplývajúcich z uzavretých zmlúv. Dodatkami k zmluvám o postúpení pohľadávok bola upresnená identifikácia postúpených pohľadávok. Obdobná dohoda a dodatky boli uzavreté aj s Daňovým riaditeľstvom SR.

	V roku 2008 bolo spravované portfólio rozšírené o pohľadávky vzniknuté 
zo sociálneho poistenia a daňovej povinnosti postúpené do SK, a. s. zo Sociálnej poisťovne a daňových úradov (tzv. III. vlna daňových pohľadávok). V prevažnej miere boli tieto pohľadávky vymáhané v konkurzných alebo exekučných konaniach. Nakoľko SK, a. s. z procesného hľadiska nebola účastníkom týchto konaní, v prvom rade boli zabezpečované úkony súvisiace so zmenou v osobe konkurzného veriteľa, resp. oprávneného v exekučnom konaní. Taktiež v nemalej miere bolo potrebné zabezpečiť prihlásenie postúpených pohľadávok do prebiehajúcich konkurzných konaní. Zároveň z dôvodu absentujúcich informácií o priebehu jednotlivých konaní sa správcovia pohľadávok kontaktovali s jednotlivými správcami konkurzných podstát, resp. exekútormi a požiadali ich o zaslanie aktuálnych informácií o priebehu konaní.
Dlžníkov, voči ktorým pohľadávky pôvodnými veriteľmi vymáhané neboli, SK, a. s. vyzvala na úhradu ich záväzkov. Časť dlžníkov si svoje záväzky na základe výzvy splnila a voči dlžníkom, ktorí na výzvy nereagovali, sa pohľadávky začali vymáhať, či už formou exekúcie alebo konkurzného konania. 

	Pohľadávky SK, a. s., ktoré zostali neuhradené po ukončení jednotlivých foriem vymáhania a ktoré už nie je možné vymáhať iným spôsobom, správcovia pohľadávok v zmysle vnútorných predpisov odpísali.

	Dôležitou činnosťou bolo zabezpečenie spolupráce s externými právnymi kanceláriami. Činnosť v tejto oblasti spočívala v spolupráci s externými advokátskymi kanceláriami pri správe pohľadávok a zabezpečovaní úkonov pre SK, a. s. na základe mandátnych zmlúv, v odsúhlasovaní správnosti fakturácie služieb poskytnutých advokátskymi kanceláriami a v poskytovaní súčinnosti externým odborným poradcom.  

	SK, a. s. okrem správy a vymáhania pohľadávok zo svojho portfólia zabezpečovala aj vymáhanie pohľadávok, ktoré boli v roku 2003 postúpené Slovenskej záručnej a rozvojovej banke, a. s. na základe zmlúv o postúpení pohľadávok. Z postúpených pohľadávok bola ku dňu 31.12.2008 vymožená čiastka 16.565.820,74 Sk, o ktorú sa zároveň zvýšila odplata za postúpené pohľadávky. Vzhľadom na aktuálny stav v správe a vymáhaní pohľadávok voči jednotlivým dlžníkom, Predstavenstvo SK, a. s. rozhodlo o ukončení správy a vymáhania pohľadávok SZRB, a. s. voči jednému dlžníkovi z dôvodu, že boli vyčerpané všetky možnosti vymáhania pohľadávok a už nie je možné predpokladať akékoľvek ich uspokojenie a voči druhému dlžníkovi z dôvodu zániku pohľadávky splatením.

Výsledky hospodárenia v roku 2008

	V súlade s podnikateľským plánom na rok 2008, ktorý bol schválený Valným zhromaždením Slovenskej konsolidačnej, a. s. dňa 21.7.2008, bolo hlavným cieľom spoločnosti v roku 2008 sústrediť svoju činnosť na efektívne spravovanie a vymáhanie pohľadávok, ktoré SK, a. s. prevzala v predošlých rokoch do svojho majetku. Spoločnosť sa mala kontinuálne sústrediť na prevzatie ďalších skupín pohľadávok, predovšetkým z inštitúcií verejného sektora.

	Z pohľadu finančného mala spoločnosť efektívnym spravovaním pohľadávok dosiahnuť kladný hospodársky výsledok z obchodnej činnosti, t. j. z realizácie pohľadávok ovplyvnenej príslušnými prevádzkovými nákladmi a výnosmi. V rámci peňažných tokov mala SK, a. s. vytýčený cieľ dosiahnuť taký čistý príjem, ktorý jej zabezpečí adekvátne finančné krytie personálnych a ostatných vlastných prevádzkových výdavkov nevyhnutných na fungovanie spoločnosti.

	Rôznorodosť portfólia pohľadávok v SK, a. s. má za následok, že každej skupine pohľadávok je venovaná individuálna pozornosť v nadväznosti na ich pôvod, ako aj legislatívnu úpravu umožňujúcu ich spravovanie. V tejto súvislosti aj podnikateľský plán uvažoval s  realizáciou pohľadávok s tým cieľom, aby SK, a. s. dosiahla adekvátne výnosy z obchodnej činnosti.  

	Na základe dosiahnutých výsledkov hospodárenia je možné konštatovať, že vytýčené zámery SK, a.	s. sa podarilo naplniť. V čerpaní prevádzkových nákladov bola dosiahnutá úspora a zároveň celkové príjmy spoločnosti boli prekročené. 

	Portfólio pohľadávok v aktívach bilancie pokleslo k 31.12.2008 predovšetkým v dôsledku nasledovných skutočností: postúpenie pohľadávok vo VVK 2008, odpis nedobytných pohľadávok do strát a príjmy (celkovo o 1 886,7 mil. Sk). Čerpanie prevádzkových nákladov bolo veľmi priaznivé - 194,9 mil. Sk (81,2% ročného plánu).

	Celkové cash príjmy spoločnosti dosiahli 790,4 mil. Sk, pričom dominantnú časť príjmov tvorili príjmy z realizácie a vymáhania pohľadávok (667,1 mil. Sk). Výdavky predstavovali 1 185,4 mil. Sk. Najväčšou položkou výdavkov bola vyplatená odplata za akcie SK, a. s. vzaté z obehu jej jedinému akcionárovi MF SR (949,9 mil. Sk).

Analýza hospodárenia spoločnosti a hospodársky výsledok

	Celkové zinkasované prostriedky z realizácie pohľadávok dosiahli k 31.12.2008 sumu 667,1 mil. Sk v nasledovnom členení:
-	príjmy z postúpenia pohľadávok 85,3 mil. Sk, 
-	príjmy od dlžníkov z pôvodného portfólia pohľadávok 158,1 mil. Sk,
-	príjmy z daňových pohľadávok 299,9 mil. Sk,
-	príjmy od dlžníkov zo spoločnosti VERITEĽ, a. s. 91,2 mil. Sk,
-	príjmy z colných pohľadávok 6,5 mil. Sk, 
-	príjmy z pohľadávok zo Sociálnej poisťovne 26,1 mil. Sk

	Výsledkom hospodárenia spoločnosti k 31.12.2008 bola strata vo výške 6 388,7 mil. Sk. Dominantnou položkou ovplyvňujúcou stratu bola v nákladoch zaúčtovaná oprávka k nadobudnutému majetku bývalej KBB, š. p. ú. (6 906,5 mil. Sk). SK, a.s. si cielene zapracovala do podnikateľského plánu na rok 2008 vysporiadanie tejto oprávky k nadobudnutému majetku bývalej KBB, š. p. ú. Jej zaúčtovaním sa pôvodne očakávala strata vo výške 6 642,3 mil. Sk. Skutočným výsledkom hospodárenia však bola dosiahnutá strata nižšia oproti plánu o 253,6 mil. Sk. Na spomínanú operáciu si SK, a. s. vytvorila v predošlých obdobiach rezervný fond, ktorý v plnej výške kryje dosiahnutú stratu.
Výnosy z hospodárskej činnosti sa týkali vysporiadania a vymáhania pohľadávok.

2.1.2. Účtovná závierka spoločnosti k 31.12.2008

Valné zhromaždenie, na základe odporúčania dozornej rady, schválilo ročnú účtovnú závierku SK, a.s. k 31.12.2008.

	Valné zhromaždenie bolo oboznámené s účtovnou závierkou SK, a.s. k 31.12.2008 a so stanoviskom dozornej rady k ročnej účtovnej závierke za rok 2008. Účtovná závierka bola zostavená ako "riadna" v zmysle zákona o účtovníctve a bola overená audítorom. Audit účtovnej závierky vykonala spoločnosť Dravecký & Partner Audit, s. r. o. Bratislava. Ročná účtovná závierka obsahuje: súvahu k 31.12.2008, výkaz ziskov a strát k 31.12.2008, poznámky k účtovnej závierke k 31.12.2008, správu nezávislého audítora.

2.1.3. Správa audítora o overení účtovnej závierky a hospodárenia spoločnosti  za rok 2008

Valné zhromaždenie zabralo na vedomie "Správu o overení ročnej účtovnej závierky spoločnosti k 31.12.2008.

	Valné zhromaždenie bolo oboznámené so správou audítora o overení účtovnej závierky a hospodárenia spoločnosti za rok 2008. Podľa názoru audítora účtovná závierka spoločnosti vyjadruje verne vo všetkých významných súvislostiach finančnú situáciu spoločnosti k 31.12.2008 a výsledok hospodárenia za uvedený rok v súlade so zákonom o účtovníctve a ďalšími právnymi normami platnými v Slovenskej republike v uvedenom účtovnom období.

2.1.4. Podnikateľský plán spoločnosti na rok 2009

Valné zhromaždenie, na základe odporúčania dozornej rady, schválilo podnikateľský plán SK, a.s. na rok 2009.
Hlavným cieľom SK, a. s. v roku 2009 je sústrediť svoju činnosť na efektívne spravovanie a vymáhanie pohľadávok, ktoré prevzala v uplynulých rokoch do svojho majetku z reštrukturalizovaných bánk, z daňových a colných úradov, zo spoločnosti VERITEĽ, a. s. a zo Sociálnej poisťovne. Súčasne SK, a. s. plánuje v roku 2009 prevziať do svojho portfólia ďalší balík pohľadávok z Ministerstva vnútra SR v nominálnej hodnote 7 miliónov EUR.

	Vysporiadaním opravnej položky k nadobudnutému majetku SK, a. s. v roku 2008 vo výške 6 906,5 mil. Sk /229 255 tis. EUR/ spoločnosť dosiahla vysokú účtovnú stratu vo výške 6 388,7 mil. Sk /- 212 067 tis. EUR/, na jej vykrytie však má vytvorené dostatočné kapitálové zdroje v rezervnom fonde. Táto účtovná operácia vytvorila základ pre dosiahnutie kladného hospodárskeho výsledku SK, a. s. v nasledujúcich rokoch, čo sa prejaví už v roku 2009.

Efektívnym spracovaním pohľadávok by SK, a. s. mala dosiahnuť:

-	kladný hospodársky výsledok vo výške 13 395 tis. EUR,
-	v cash flow primeraný čistý príjem, ktorý zabezpečí finančné krytie personálnych nákladov a ostatných prevádzkových nákladov nevyhnutných na chod spoločnosti. 

2.1.5. Správa o činnosti dozornej rady spoločnosti za rok 2008

Valné zhromaždenie zabralo na vedomie "Správu o činnosti dozornej rady spoločnosti za rok 2008". Dozorná rada ako najvyšší kontrolný orgán spoločnosti v hodnotenom období dohliadala na výkon pôsobnosti predstavenstva a na uskutočňovanie podnikateľskej činnosti spoločnosti.

	Predmetom jednotlivých rokovaní dozornej rady boli najmä materiály týkajúce sa podnikateľských a obchodných aktivít spoločnosti. Dozorná rada schvaľovala všetky novelizácie predpisov priamo súvisiacich s obchodnou činnosťou spoločnosti. Vo vzťahu k predstavenstvu dozorná rada pravidelne prerokovávala informácie o rozhodnutiach predstavenstva. Vo vzťahu k vnútornej kontrole dozorná rada schvaľovala polročné plány  činnosti útvaru vnútorného dozoru a riadila po vecnej stránke činnosť tohto útvaru prostredníctvom jej predsedu. Vo väzbe k vnútorným organizačným záležitostiam spoločnosti dozorná rada posúdila návrh na zmenu stanov, ktorá súvisela so znížením základného imania SK, a. s.. Dozorná rada prijala v roku 2008 celkovo 56 uznesení.

2.2. Slovenská záručná a rozvojová banka, a. s.

Dňa 25.5.2009 sa konalo riadne valné zhromaždenie spoločnosti Slovenská záručná a rozvojová banka, a. s. (ďalej aj ako ”SZRB, a. s.“) v sídle spoločnosti. Valné zhromaždenie zvolalo predstavenstvo SZRB, a.s. v zmysle § 184 ods. 2 Obchodného zákonníka a ustanovení čl. 7 bod 6 a 7 stanov spoločnosti.

Hlavnými bodmi programu predmetného valného zhromaždenia boli:

1.	prerokovanie a schválenie výročnej správy spoločnosti za rok 2008, riadnej účtovnej závierky k 31.12.2008, návrhu na rozdelenie zisku za rok 2008 a nerozdeleného zisku z minulých rokov a návrhu rozhodnutia o určení tantiém
2.	prerokovanie správy nezávislého audítora o overení ročnej účtovnej závierky a hospodárenia spoločnosti za rok 2008
3.	schválenie obchodného plánu a finančného rozpočtu na rok 2009
4.	správa o činnosti dozornej rady spoločnosti za rok 2008.

2.2.1. Výročná správa spoločnosti SZRB, a. s. za rok 2008
	
Valné zhromaždenie schválilo ”Výročnú správu SZRB, a. s. za rok 2008”. Výročná správa obsahuje najmä základné informácie o banke, obchodnú činnosť banky, výsledky jej hospodárskej činnosti, vonkajšie vzťahy banky, zámery ďalšieho rozvoja a audítorský výrok. SZRB, a. s. je špecializovanou bankovou inštitúciou zameranou na podporu malého a stredného podnikania. Uskutočňovaním svojich aktivít realizuje zámery vlády SR v oblasti malého a stredného podnikania, ako aj ďalšie národohospodárske ciele.

Obchodná činnosť banky

	SZRB, a. s. podporuje vznik, rozvoj a stabilizáciu malého a stredného podnikania a to poskytovaním bankových záruk na úvery, poskytovaním priamych úverov, poskytovaním a nepriamych úverov. 
SZRB, a. s. sa v roku 2008 orientovala na podporu rozvoja a stabilizácie podnikania najmä:
•	poskytovaním bankových záruk na úvery – predovšetkým tým podnikateľom, ktorí nemajú dostatočné zabezpečenie za úver, alebo sú pre komerčné banky rizikovejší, ale tie majú záujem ho za určitých podmienok financovať. Základný princíp poskytovania záruk na úvery spočíva v rozložení rizika medzi SZRB, a. s., klienta a partnerský subjekt.
•	poskytovaním priamych úverov – najmä malým a stredným podnikateľom, ale aj mestám a obciam či právnickým osobám zriadeným podľa osobitných predpisov (napr. spoločenstvám vlastníkov bytov).
	V roku 2008 banka zaznamenala zvýšený objem úverov. SZRB, a. s. schválila 538 úverov vo výške 3 417 mil. Sk, čo predstavuje objemový nárast oproti roku 2007 o 75,2 %.
	V roku 2008 zaznamenala SZRB zvýšený záujem o bankové záruky. Banka schválila 963 záruk vo výške 2 849 mil. Sk, čo predstavuje objemový nárast oproti roku 2007 o 9,3 %.

Výsledky hospodárenia banky za rok 2008

Napriek tomu, že rok 2008 bol ovplyvnený nielen začínajúcou ekonomickou krízou, ale aj významnými jednorazovými investíciami súvisiacimi s prechodom na euro, Slovenská záručná a rozvojová banka dosiahla výsledky, ktoré sú v súlade so schváleným obchodným a finančným plánom.
Banka dosiahla ku koncu roku 2008 bilančnú sumu v hodnote 14 441 013-tis. Sk. Pokles oproti roku 2007 bol na strane zdrojov ovplyvnený najmä splácaním záväzkov banky voči NBS pri redistribučnom úvere na družstevnú bytovú výstavbu, ako aj splácaním záväzkov voči iným bankám a medzinárodným inštitúciám. Aj prostredníctvom týchto cudzích zdrojov, ktoré predstavovali linky z KfW (Kreditanstalt fűr Wiederaufbau), EIB (Európsky investičná banka), CEB (Rozvojová banka Rady Európy), NIB (Nordická investičná banka) a Dexia banka Slovensko, financovala SZRB, a. s. svoje úverové aktivity.
Tieto úverové aktivity boli obdobne ako v minulom roku zamerané predovšetkým na podporu malého a stredného podnikania prostredníctvom priamych úverov a bankových záruk. Celková výška úverového portfólia dosiahla k 31. 12. 2008 objem 8 588 089-tis. Sk, pričom najväčší podiel na tomto objeme mali, v súlade so schválenou Dlhodobou koncepciou banky na roky 2008 až 2013, priame úvery 7 730 565-tis. Sk, ktoré od konca roku 2007 zaznamenali čistý nárast o cca 480 mil. Sk. 
Zo štrukturálneho pohľadu ďalej nasledujú nepriame úvery výškou 790 258-tis. Sk, ktoré v súlade s ich postupným splácaním a nerozširovaním tohto produktu zaznamenali oproti roku 2007 pokles. Na tomto mieste je však nevyhnutné poznamenať, že čistý nárast objemu úverov bol ovplyvnený konzervatívnym prístupom banky k financovaniu niektorých segmentov trhu, pričom banka už v priebehu roku 2008 obmedzila svoje aktivity napríklad v oblasti financovania nehnuteľností, keďže na základe indikátorov zo zahraničia predpokladala možné problémy v tejto oblasti.
Výborný výsledok banka zaznamenala v oblasti poskytovaných bankových záruk, ktorých celková výška portfólia k ultimu roka 2008 predstavovala objem 6 324 149-tis. Sk. Týmto výsledkom tak banka v rámci tohto produktu zaznamenala 16 % nárast. V budúcom roku plánuje banka ešte výraznejší nárast v tejto oblasti, nakoľko tento produkt bude pilierom spolupráce s komerčnými bankovými inštitúciami. Rozšírenie spolupráce o ďalšie komerčné banky v oblasti bankových záruk bolo odštartované už koncom roku 2008 ako dôsledok prijatia vládnych opatrení na prekonanie dopadov globálnej finančnej krízy.

	Koncom roku 2008 banka začala rokovania s Európskou investičnou bankou v súvislosti s pripravovaným čerpaním úverovej linky v objeme 30 až 40 mil. eur na rozvoj malého a stredného podnikania, ktoré by mohli významne posilniť zdrojové vybavenie banky určené na jej úverové aktivity najmä v segmente SME a mikro SME.
V oblasti cenných papierov zaznamenala banka – obdobne ako v minulom roku – pokles. Celková výška portfólia cenných papierov bola 3 028 141-tis. Sk, z čoho cenné papiere určené na predaj predstavovali hodnotu 1 352 699-tis. Sk a finančné nástroje držané do splatnosti 1 675 442-tis. Sk. Už spomínané zníženie hodnoty cenných papierov bolo výsledkom predovšetkým splatenia štátneho dlhopisu 191 k dátumu splatnosti v marci 2008 v objeme 320 mil. Sk, poklesu devízového kurzu v rozsahu 300 mil. Sk, ako aj zmeny trhovej hodnoty cenných papierov v dôsledku pretrvávajúcej globálnej finančnej krízy. Čiastočne mala vplyv na pokles hodnoty cenných papierov aj výplata kupónu dlhopisov Deutsche Bank a Westlandes bank v priebehu druhého polroka 2008. Pod tento pokles sa podpísala aj snaha vlády SR o stanovenie čo najvýhodnejšieho konverzného kurzu slovenskej koruny voči euru pred vstupom do eurozóny, čo malo za následok pokles hodnoty eura a následnú kurzovú stratu.
Slovenská záručná a rozvojová banka svojou predovšetkým obchodnou činnosťou dosiahla k 31. 12. 2008 hospodársky výsledok pred zdanením na úrovni zisku 160,77 mil. Sk, pričom tento výsledok je možno hodnotiť veľmi pozitívne i preto, že banka najmä v závere roku 2008 začala pociťovať následky hospodárskej krízy a to sekundárne najmä prostredníctvom zhoršenej platobnej disciplíny svojich klientov, ktorá je odrazom dopadu krízy na podnikateľský sektor. 
Táto skutočnosť sa prejavila v náraste tvorby opravných položiek k úverom najmä v druhom polroku 2008, ktoré je banka povinná tvoriť za účelom krytia kreditných rizík. Po zohľadnení čistej zmeny tvorby a rušenia opravných položiek, ako aj čistej zmeny tvorby a rušenia rezerv, ktoré banka tvorí za účelom krytia nákladov z prípadných súdnych sporov, resp. realizovaných bankových záruk, je dopad tohto ukazovateľa na výšku prevádzkového hospodárskeho výsledku negatívny, t. j. náklady banky na tvorbu opravných položiek a rezerv prevýšili výnosy banky z ich rozpustenia o 43 294-tis. Sk. Tento fakt mal priamy vplyv na prevádzkový hospodársky výsledok, ktorý sa z tohto titulu znížil z 204,07 mil. Sk na už spomenutých 160, 77 mil. Sk.

	Zo strany výnosov sa najvýraznejšie na tvorbe prevádzkového hospodárskeho výsledku podieľali úrokové výnosy celkovou sumou 781 051,- tis. Sk. Výnosové úroky z pohľadávok voči klientom sa na tejto sume podieľali objemom 446 610-tis. Sk, čo predstavuje 57,18 % podiel na celkových úrokových výnosoch.
Druhou najvýraznejšou položkou úrokových výnosov bol výnos z cenných papierov v sume 142 571-tis. Sk. Voľné peňažné prostriedky umiestňovala banka v priebehu roku 2008 predovšetkým prostredníctvom REPO úverov v Národnej banke Slovenska, ale aj prostredníctvom termínovaných vkladov v komerčných bankách. Úrokový výnos z tohto typu obchodov predstavoval objem 92 307,- tis. Sk. Celkové úrokové výnosy za rok 2008 dopĺňajú výnosy zo špecifickej aktivity banky, a to zo správy účtov Družstevnej bytovej výstavby vo výške 99 563- tis. Sk. V rámci obchodovania s emisnými a ostatnými bankami najväčšou mierou zaťažili SZRB, a. s. nákladové úroky na prijaté úvery od domácich a zahraničných bánk a medzinárodných organizácií, ktoré predstavovali 87 % obdobných nákladov vynaložených v roku 2007. 
V rámci čistého výnosu z poplatkov a provízií banka vykázala čistý výnos na úrovni 21 018-tis. Sk. Najvýznamnejšou výnosovou položkou boli poplatky od klientov za bankové záruky. V ich výške 22 517-tis. Sk bol odzrkadlený už uvedený nárast podsúvahových záruk. Na nákladovej strane tohto ukazovateľa je dominujúcou položkou náklad na poplatky za správu účtov z úverov na bytovú výstavbu, a to vo výške 16 517-tis. Sk. 
Ďalším z ukazovateľov vstupujúcim do prevádzkového hospodárskeho výsledku je aj čistý výnos z devízových operácií, v rámci ktorého sme v roku 2008 zaznamenali oproti roku 2007 výrazný objemový pokles (50 %) tak vo výške výnosov, ako aj vo výške nákladov. Rok 2008 sa niesol v intenciách prípravy prechodu na spoločnú európsku menu, čo malo za následok posilňovanie slovenskej koruny a vplyv najmä na nárast kurzových strát z ocenenia cenných papierov a naopak, pokles kurzových ziskov z prijatých úverov. Vzhľadom na to banka vykázala v tomto ukazovateli čistú stratu na úrovni 7 945-tis. Sk. 
V oblasti čistého výnosu z ostatných prevádzkových činností banka v roku 2008 zaznamenala 100 % nárast oproti roku 2007 – 70 % tohto výnosu tvoria čisté výnosy z postúpených pohľadávok voči klientom. Tento pozitívny jav bol výsledkom predovšetkým úspory v oblasti nákladov.
Všeobecné prevádzkové náklady banky síce v porovnaní s rokom 2007 narástli o 11,42 %, avšak v ich výške sú premietnuté jednorazové náklady súvisiace s prechodom na euro a implementáciou nového bankového systému SAP. 
Napriek už spomínaným skutočnostiam, ktoré ovplyvňovali nárast nákladov a pokles výnosov – globálna finančná kríza, prechod na euro a posilnenie koruny, pokles hodnoty cenných papierov, zhoršená platobná disciplína klientov premietnutá do zvýšenej tvorby opravných položiek, banka po zohľadnení daňových povinností dosiahla k 31. 12. 2008 hospodársky výsledok vo výške 128 870-tis. Sk, čo je možné hodnotiť veľmi pozitívne.

2.2.2. Riadna účtovná závierka k 31.12.2008

	Valné zhromaždenie schválilo ”Riadnu účtovnú závierku SZRB, a. s. k 31.12.2008“. Valné zhromaždenie bolo oboznámené so správou audítora o overení ročnej účtovnej závierky a hospodárenia spoločnosti SZRB, a. s. za rok 2008. Dozorná rada SZRB, a. s. preskúmala ročnú účtovnú závierku SZRB, a. s. za rok 2008 a súčasne prerokovala správu audítora o overení účtovnej závierky.

	Audit uskutočnila spoločnosť Ernst & Young Slovakia, s. r. o.. Audítor vo svojej správe uviedol, že ”účtovná závierka vyjadruje objektívne vo všetkých významných súvislostiach finančnú situáciu banky k 31.12.2008 a výsledok jej hospodárenia a prehľad o peňažných tokoch za rok končiaci 31. decembrom 2008”. Dozorná rada SZRB, a. s. odporučila schváliť riadnu účtovnú závierku za rok 2008.

2.2.3. Obchodný plán banky na rok 2009

	Valné zhromaždenie schválilo ”Obchodný plán a finančný rozpočet banky na rok 2009”, ktorý na rokovanie Valného zhromaždenia predložilo predstavenstvo spoločnosti.

	Aj napriek rýchlo sa meniacemu a turbulentnému prostrediu sa bude rok 2009 z pohľadu obchodnej a bankovej činnosti niesť v intenciách napĺňania hlavného poslania banky, ktoré je deklarované v Dlhodobej koncepcii rozvoja SZRB, a. s., t. j. v intenciách podpory a rozvoja malého a stredného podnikania. Za týmto účelom bolo dňa 15.01.2009 podpísané memorandum o spolupráci štátnych a komerčných bánk, pričom SZRB, a. s. v tomto procese preberie na seba určitú mieru rizika spojeného s poskytovaním úverov pre malých a stredných podnikateľov.
SZRB, a. s. má v roku 2009 v úmysle pokračovať v plnení vyššie uvedeného cieľa nielen prostredníctvom využívania vlastných zdrojov Európskej únie.

	Obchodný plán na rok 2009 vychádza zo skúseností banky, ktoré nadobudla počas svojho pôsobenia na trhu, pričom významne reflektuje na zmeny v stratégii banky, ktoré sú zreteľné v rokoch 2007 – 2008. 
Prioritou v obchodnej činnosti v predchádzajúcich rokoch bolo najmä zabezpečenie stabilizácie vývoja portfólia banky /najmä z hľadiska kvality/ a orientovanie sa na poskytovanie záruk. Orientácia banky predovšetkým na poskytovanie záruk bola ovplyvnená nedostatkom voľných zdrojov v oblasti poskytovania úverov. V priebehu tohto obdobia došlo k zvýšeniu základného imania, čím boli vytvorené podmienky pre podporu podnikateľskej sféry aj prostredníctvom poskytovania priamych úverov.
Vzhľadom na obchodné výsledky z roka 2008 a ich vývoj sa v pláne na rok 2009 uvažuje s jeho zreálnením, t. j. udržaním výšky plánovaných objemov najmä priamych úverov na úrovni roku 2008 a to najmä z dôvodu vysokej konkurencie na bankovom trhu, kde SZRB,  a. s. nepôsobí konkurenčne, ale len doplnkovo, orientácie na menšie obchody /rozloženie rizika banky/, zamerania sa na neustále zlepšovanie kvality portfólia, t. j. na primárnu návratnosť obchodov /obozretnosť pri posudzovaní obchodov/ a v neposlednom rade aj z dôvodu pretrvávajúcej finančnej krízy.
Návrh výšky objemov poskytnutých záruk na úvery vyplýva nielen z Dlhodobej koncepcie rozvoja banky, ale je do určitej miery ovplyvnený aj dohodou banky s akcionárom, na základe ktorej SZRB, a. s. za účelom podpory podnikateľského sektora intenzívne posilní svoju spoluprácu pri poskytovaní záruk s komerčnými bankami.
Koncom roka 2009 taktiež banka plánuje využitie zdrojov štrukturálnych fondov alokovaných prostredníctvom JEREMIE na záručné schémy prostredníctvom zriadenia svojej dcérskej spoločnosti

2.2.4. Správa o činnosti dozornej rady banky

Valné zhromaždenie zabralo na vedomie ”Správu o činnosti dozornej rady SZRB, a.s. za rok 2008". Dozorná rada preskúmala účtovnú závierku a návrh na rozdelenie zisku a predložila svoje vyjadrenie valnému zhromaždeniu. Dozorná rada sa vo svojej činnosti okrem všeobecne platných záväzných právnych predpisov riadi Stanovami SZRB, a. s., uzneseniami valného zhromaždenia a štatútom dozornej rady.

	Dozorná rada na svojich zasadaniach posudzovala a vydávala stanoviská k materiálom, ktoré predstavenstvo banky predkladalo na jednotlivé zasadnutia dozornej rady, zabezpečovala uplatnenie záverov z valných zhromaždení predstavenstvom banky a vykonávala vlastné kontroly, v rámci ktorých overovala obchodné a finančné aktivity, oblasť účtovníctva a výkazníctva, majetok banky, jej záväzky a pohľadávky.

2.3.  TIPOS, národná lotériová spoločnosť, a. s.

Dňa 14.05.2009 sa uskutočnilo riadne valné zhromaždenie TIPOS, národná lotériová spoločnosť, a. s. v sídle spoločnosti. 
Hlavnými bodmi programu valného zhromaždenia boli:

1.	prerokovanie a schválenie výročnej správy TIPOS, národná lotériová spoločnosť, a. s. za rok 2008
2.	prerokovanie a schválenie riadnej účtovnej závierky TIPOS, národná lotériová spoločnosť, a.s. k 31.12.2008 
3.	správa o činnosti dozornej rady spoločnosti a stanovisko dozornej rady  k riadnej individuálnej účtovnej závierke za rok 2008

2.3.1. Výročná správa TIPOS, národná lotériová spoločnosť, a. s. za rok 2008

Valné zhromaždenie dňa 14.05.2009 schválilo Výročnú správu spoločnosti TIPOS, národná lotériová spoločnosť, a. s. za rok 2008, predloženú predstavenstvom spoločnosti.

	Výnosy spoločnosti dosiahli výšku 8 954 819 tis. Sk, čo v porovnaní s rokom 2007 predstavuje nárast o 14,66 % a zároveň sme dosiahli prekročenie plánovaných výnosov na rok 2008 o 37,09 %.
Sumárne tržby z hazardných hier predstavujú až 98,51 % z celkových výnosov spoločnosti. V roku 2008 dosiahli úroveň 8 821 560 tis. Sk, čo predstavuje zvýšenie o 14,72 % oproti roku 2007 a zvýšenie o 37, 15 % oproti plánovaným tržbám.
Náklady spoločnosti vo výške 10 987 412 tis. Sk boli vyššie oproti skutočnosti v roku 2007 o 47,37 % a v porovnaní s plánom o 71,42 %. V absolútnom vyjadrení zvýšenie nákladov o 3 531 709 tis. Sk v porovnaní so skutočnosťou roku 2007 predstavuje najmä zvýšenie nákladov v súvislosti s vytvorením rezervy na riziko súdneho sporu. Náklady na výhry boli vo výške 6 089 751 tis. Sk, čo predstavuje až 55,42 % z celkových nákladov spoločnosti.
Výsledok hospodárenia spoločnosti za rok 2008 je strata vo výške 2 059 123 tis. Sk. Tento výsledok ovplyvnila hlavne zaúčtovaná rezerva na riziko zo súdneho sporu a náklady s ním súvisiace. Rezerva na riziko súdneho sporu predstavuje 1 932 267 tis. Sk. Náklady súvisiace so sporom predstavujú spolu 503 717 tis. Sk /zmluvná pokuta, zaplatená DPH za know – how a súdne trovy/.
Majetok spoločnosti vzrástol o 323 492 tis. Sk. Neobežný majetok vzrástol o 5 694 tis. Sk. Obežný majetok vzrástol o 317 610 tis. Sk, pričom najväčší nárast zaznamenali krátkodobé pohľadávky – zvýšenie o 476 068 tis. Sk, z čoho 400 000 tis. Sk bude započítané so záväzkami v zmysle platných predpisov. Zníženie v obežnom majetku nastalo pri finančných účtoch a to vo výške 165 990 tis. Sk.
V roku 2008 spoločnosť zaznamenala prírastok dlhodobého hmotného a dlhodobého nehmotného majetku vo výške 27 698 tis. Sk, z toho goodwill a dlhodobý majetok nadobudnutý zlúčením s TIPKURZ–om, a. s. predstavuje 6 899 tis. Sk
Dlhodobý finančný majetok predstavuje v netto hodnote 62 907 tis. Sk. V porovnaní s rokom 2007 sa zvýšil o 27 495 tis. Sk /upísanie nových akcií v spoločnosti CASINOS Slovakia, a. s./ a znížil o 10 000 tis. Sk /vrátenie pôžičky v konsolidovanom celku od spoločnosti TIPKURZ, a. s./. V roku 2008 došlo k zlúčeniu spoločnosti TIPOS so spoločnosťou TIPKURZ, a. s., na základe čoho boli vyradené podielové cenné papiere, na ktoré bola vytvorená opravná položka vo výške 23 218 tis. Sk ešte v roku 2007.
Na základe výmazu spoločnosti TIPOS, národná lotériová spoločnosť, a. s. z obchodnej spoločnosti Kasíno Inovec, s. r. o. bol podiel z tejto spoločnosti vyradený z účtovníctva spoločnosti TIPOS, národná lotériová spoločnosť, a. s..

	V roku 2008 mala spoločnosť kapitálovú účasť v týchto spoločnostiach:

-	TIPKURZ, a. s., podiel na základnom imaní 100 %. Spoločnosť bola zlúčená so spoločnosťou TIPOS, národná lotériová spoločnosť, a. s. dňa 30.04.2008 na základe platných právnych noriem.
-	CASINOS SLOVAKIA, a. s., podiel na základnom imaní 51,32 % v hodnotovom vyjadrení 62 907 tis. Sk. V roku 2008 bolo zvýšené základné imanie tejto spoločnosti upísaním nových akcií peňažnými vkladmi.
-	CASINO SLIAČ SLOVAKIA, a. s., v likvidácii s podielom na základnom imaní 51 % v hodnotovom vyjadrení 8 874 tis. Sk, s opravnou položkou 8 874 tis. Sk
-	Kasíno Inovec, s. r. o. s 10 % podiel. Dňa 10.11.2008 bol vykonaný výmaz spoločnosti TIPOS, národná lotériová spoločnosť, a. s. z obchodného registra z dôvodu zrušenia jeho účasti ako spoločníka.
	
2.3.2. Schválenie riadnej účtovnej závierky k 31.12.2008

	Valné zhromaždenie na základe preskúmania a odporúčania dozornej rady schválilo riadnu účtovnú závierku.  

	Audit vykonala spoločnosť VGD (AUDIT) – SK, s. r. o. , ktorá dospela k záveru, že účtovná závierka vyjadruje verne vo všetkých významných súvislostiach finančnú situáciu skupiny k 31. decembru 2008.

2.3.3. Stanovisko dozornej rady  k riadnej účtovnej závierke za rok 2008

Dozorná rada preskúmala riadnu účtovnú závierku spoločnosti k 31.12.2008 a oboznámila sa so správou audítora, spoločnosti VGD (AUDIT) – SK, s. r. o. a na základe toho ju navrhla valnému zhromaždeniu spoločnosti schváliť.